กองทุนอีเอสเอ็มไปไม่ถึงฝัน
ยูโรโซนหมดเงิน คาดขยายกองทุนอีเอสเอ็มไปไม่ถึงฝัน 1 ล้านล้านยูโร หลายประเทศบ่นไม่มีเงิน
31 มี.ค. 2555

ยูโรโซนหมดเงิน คาดขยายกองทุนอีเอสเอ็มไปไม่ถึงฝัน 1 ล้านล้านยูโร หลายประเทศบ่นไม่มีเงิน 
บรรดารัฐมนตรีคลังกลุ่มยูโรโซน 17 ประเทศที่ใช้เงินสกุลยูโร ระบุชัดในระหว่างการประชุมเมื่อวันที่ 30 มี.ค. ที่กรุงโคเปนเฮเกน ของเดนมาร์กว่า การขยายกองทุนอีเอสเอ็ม ซึ่งเป็นกองทุนฉุกเฉินของยูโรโซนนั้นไม่น่าจะขยายไปถึง 1 ล้านล้านยูโร (ราว 41 ล้านล้านบาท)ตามที่องค์กรระหว่างประเทศต่างๆ ต้องการ 
ที่ผ่านมา หลายองค์กรระหว่างประเทศ รวมทั้งกองทุนการเงินระหว่างประเทศ สหรัฐ และจีน ต่างต้องการให้ยูโรโซนขยายกองทุนอีเอสเอ็มดังกล่าวขึ้นไปมากถึงจำนวนดังกล่าวเพื่อใช้เป็นเกราะป้องกันในกรณีที่วิกฤตหนี้ลุกลามไปยังประเทศอื่นๆ หรือลุกลามเข้าสู่ระบบการเงินของยุโรป เพื่อสร้างความมั่นใจว่ายูโรโซนจะมีเงินเพียงพอเพื่อรับมือกับวิกฤต
อย่างไรก็ตาม ทางด้าน ฌอง โคลด จุงเกอร์ นายกรัฐมนตรีลักเซมเบิร์ก ซึ่งนั่งเป็นประธานคณะรัฐมนตรีกลุ่มยูโรโซน กล่าวว่า ที่ประชุมคาดว่าจะไม่อาจเพิ่มเงินได้มากถึงขนาดนั้น ส่วนทางด้านรัฐมนตรีคลังของฟินแลนด์ระบุว่า การขยายกองทุนไปที่ 9.4 แสนล้านยูโร (ราว 38.5 ล้านล้านบาท) ก็ยังถือว่าสูงเกินไปสำหรับฟินแลนด์
ทั้งนี้ คาดว่ากองทุนอีเอสเอ็มจะได้รับการขยายไปอยู่ที่ 8 แสนล้านยูโร (ราว 32.8 ล้านล้านบาท)เท่านั้น ซึ่งเงินส่วนหนึ่งราว 3 แสนล้านยูโร (ราว 12.3 ล้านล้านบาท)ก็ถูกนำไปใช้ในการช่วยเหลือกรีซ ไอร์แลนด์ และโปรตุเกสแล้วด้วย ทำให้กองทุนดังกล่าวมีเงินเหลือแค่ 5 แสนล้านยูโร (ราว 20.5 ล้านล้านบาท) เท่านั้นในขณะนี้
ขณะที่ทางด้านไมเคิล นูแนน รัฐมนตรีคลังไอร์แลนด์ ระบุว่า เจ้าตัวต้องการเห็นกองทุนขยายไปที่ 9.4 แสนล้านยูโร ตามข้อเสนอของคณะกรรมาธิการยุโรป (อีซี)
“จะเป็นตัวเลขที่น่าประทับใจมาก และจะเป็นการส่งสัญญาณที่ชัดเจนมากขึ้นไปยังตลาดทุนหากได้ตัวเลขนั้นจริง”